FI Euroopan unionin virallinen lehti CE 78/804

(2004/C 78 E/0853)

KIRJALLINEN KYSYMYS E-3346/03

esittäjä(t): Miquel Mayol i Raynal (Verts/ALE) komissiolle

(13. marraskuuta 2003)

Aihe: Mallorcan tieverkostoa koskevan suunnitelman muuttaminen

Mallorcan nykyinen aluehallitus (Consell de Mallorca) on päättänyt muuttaa tieverkostoa koskevaa suunnitelmaa. Kyseinen muutos merkitsee moottoritien rakentamista (Inca—Manacor), kahta moottori-liikennetiehanketta (Inca—Sa Pobla ja Llucmajor), Palma—Inca-moottoritien laajentamista kolmikaistaiseksi ja toisen kehätien rakentamista Palmaan. Muutoksesta ilmoitettiin 11. lokakuuta 2003 Baleaarien saariryhmän virallisessa lehdessä nro 141.

Muutetussa suunnitelmassa ei mainita asianmukaisen ympäristövaikutusten arviointisuunnitelman laatimista, vaikka muutosten merkittävät alueelliset, ympäristölliset, yhteiskunnalliset ja taloudelliset vaikutukset ovat tunnettuja, mukaan lukien maaseutualueen tuhoutuminen laajalta alueelta.

Tunteeko komissio tämän suunnitelman sekä Mallorcan aluehallituksen hyväksymät muutokset, joissa ympäristönäkökohtien arviointia ei ole huomioitu asianmukaisesti?

Mihin toimiin komissio aikoo ryhtyä asian suhteen?

Katsooko komissio, että suunnitelman muuttaminen on täysin vastoin Nizzan sopimuksen 2 ja 6 artiklaa?

Margot Wallströmin komission puolesta antama vastaus

(9. tammikuuta 2004)

Arvoisa parlamentin jäsen viittaa olemassa olevaan moottoriteiden suunnitteluohjelmaa koskevaan muutokseen.

Neuvoston 27 päivänä kesäkuuta 1985 antamassa direktiivissä 85/337/ETY (YVA-direktiivissä) (1), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11l/EY (2), käsitellään tiettyjen julkisten ja yksityisten hankkeiden ympäristövaikutusten arviointia. Sen mukaan jäsenvaltioiden on varmistettava, että ennen luvan myöntämistä hankkeiden, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, ympäristövaikutukset arvioidaan. Nämä hankkeet on määritelty 4 artiklassa, jossa viitataan direktiivin liitteisiin I ja II. Moottoriteiden rakentaminen kuuluu liitteessä I olevan 7 kohdan b alakohtaan, joten siitä on tehtävä pakollinen ympäristövaikutusten arviointi. Muihin hankkeisiin, kuten olemassa olevan moottoritien muutostöihin, sovelletaan liitettä II. Tässä tapauksessa Espanjan viranomaisten on määriteltävä, joko tapauskohtaisen tarkastelun tai raja-arvojen tai valintaperusteiden perusteella, onko hankkeesta laadittava arviointi sen todennäköisten merkittävien ympäristövaikutusten vuoksi ottaen huomioon direktiivin liitteessä III asetetut asiaa koskevat valintaperusteet.

Tällä hetkellä yhteisön oikeuteen ei sisälly säännöstä, jonka mukaan jäsenvaltioiden olisi tehtävä strateginen ympäristövaikutusten arviointi (SYA) suunnitelma- tai ohjelmaluonnoksistaan tai ehdotetuista muutoksista. Tilanne muuttuu 21. heinäkuuta 2004, johon mennessä jäsenvaltioiden on saatettava päätökseen tiettyjen suunnitelmien ja ohjelmien ympäristövaikutusten arvioinnista 27. kesäkuuta 2001 annetun parlamentin ja neuvoston direktiivin 2001/42/EY, eli niin kutsutun SYA-direktiivin (3), saattaminen osaksi kansallista lainsäädäntöä. Tämän jälkeen jäsenvaltioiden on tehtävä ympäristövaikutusten arviointi suunnitelmista ja ohjelmista, jotka täyttävät direktiivin määritelmän. Joissakin tapauksissa arviointi on tehtävä myös sellaisista suunnitelmista tai ohjelmista, jotka ovat alkaneet ennen 21. heinäkuuta 2004, mutta jotka on hyväksytty vasta 21. heinäkuuta 2006 jälkeen.

Parlamentin jäsenen toimittamien tietojen perusteella komissiolla ei ole mitään syytä olettaa tässä vaiheessa, ettei yhteisön oikeutta sovellettaisi asianmukaisesti.

(1) EYVL L 175, 5.7.1985.

(2) EYVL L 73, 14.3.1997.

(3) EYVL L 197, 21.7.2001.